title: Sklep Evropske centralne banke (EU) 2021/752 z dne 30. aprila 2021 o spremembi Sklepa (EU) 2019/1311 o tretji seriji ciljno usmerjenih operacij dolgoročnejšega refinanciranja (ECB/2021/21)

text:
                  7.5.2021

                  SL

                  Uradni list Evropske unije

                  L 161/1

         SKLEP EVROPSKE CENTRALNE BANKE (EU) 2021/752
         z dne 30. aprila 2021
         o spremembi Sklepa (EU) 2019/1311 o tretji seriji ciljno usmerjenih operacij dolgoročnejšega refinanciranja (ECB/2021/21)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
         ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1, člena 12.1, druge alinee člena 18.1 in druge alinee člena 34.1 Statuta,
         ob upoštevanju Smernice Evropske centralne banke (EU) 2015/510 z dne 19. decembra 2014 o izvajanju okvira denarne politike Eurosistema (Smernica o splošni dokumentaciji) (ECB/2014/60) (1),
         ob upoštevanju naslednjega:

                     (1)

                     V skladu s členom 1(4) Smernice (EU) 2015/510 (ECB/2014/60) lahko Svet ECB kadar koli spremeni orodja, instrumente, zahteve, kriterije in postopke za izvajanje operacij denarne politike Eurosistema.

                     (2)

                     Svet ECB je 22. julija 2019 na podlagi svojega mandata, da ohranja stabilnost cen, ter z namenom, da ohrani ugodne pogoje bančnega kreditiranja in podpre spodbujevalno naravnanost denarne politike v državah članicah, katerih valuta je euro, sprejel Sklep Evropske centralne banke (EU) 2019/1311 (ECB/2019/21) (2). Navedeni sklep je predvidel, da se v obdobju od septembra 2019 do marca 2021 izvede tretja serija ciljno usmerjenih operacij dolgoročnejšega refinanciranja (CUODR-III).

                     (3)

                     Svet ECB je z namenom, da podpre bančno kreditiranje tistih, ki jih je najbolj prizadela širitev koronavirusne bolezni (COVID-19), zlasti malih in srednje velikih podjetij, 12. marca 2020 odločil, da spremeni nekaj ključnih parametrov operacij CUODR-III. Poleg tega je Svet ECB 30. aprila 2020 z namenom, da dodatno podpre kreditiranje gospodinjstev in podjetij ob vsesplošnih gospodarskih pretresih in povišani stopnji negotovosti, odločil o nekaterih dodatnih spremembah teh parametrov. Te spremembe so se izvedle s Sklepom Evropske centralne banke (EU) 2020/407 (ECB/2020/13) (3) in Sklepom Evropske centralne banke (EU) 2020/614 (ECB/2020/25) (4).

                     (4)

                     Svet ECB je 10. decembra 2020 odločil, da sprejme dodatne ukrepe denarne politike, katerih cilj je prispevati k ohranitvi ugodnih pogojev financiranja v času pandemije ter s tem podpreti tok posojil v vse sektorje gospodarstva, utrditi gospodarsko dejavnost in zaščititi stabilnost cen v srednjeročnem obdobju. V okviru teh ukrepov je Svet ECB odločil, da dodatno prilagodi pogoje za operacije CUODR-III. Zlasti je odločil, da obdobje, v katerem se bodo uporabljali znatno ugodnejši pogoji, podaljša do junija 2022, da se med junijem in decembrom 2021 izvedejo tri dodatne operacije ter da skupni znesek, ki si ga bodo nasprotne stranke Eurosistema lahko izposodile v operacijah CUODR-III, zviša s 50 % na 55 % njihovega stanja primernih posojil. Da bi Svet ECB banke spodbudil k ohranitvi tedanje ravni bančnega kreditiranja, je tudi odločil, da bo podaljšanje obdobja ugodnejših pogojev za operacije CUODR-III do junija 2022 na voljo samo bankam, ki dosegajo novo ciljno uspešnost pri posojanju. Te spremembe so se izvedle s Sklepom Evropske centralne banke (EU) 2021/124 (ECB/2021/3) (5).

                     (5)

                     Sankcije v zvezi z nespoštovanjem rokov, določenih za predložitev poročil in revizorjevih ocen, bi bilo treba prilagoditi, da bi bil sistem sankcij bolj sorazmeren, hkrati pa bi še zagotavljal, da bodo udeleženci te roke spoštovali. Poleg tega bi bilo treba pojasniti, v katerih primerih lahko udeleženci preidejo z individualnega sodelovanja na sodelovanje v okviru skupine ali se pridružijo obstoječim skupinam za sodelovanje v operacijah CUODR-III in kakšen je postopek, ki ga je treba v takih primerih uporabiti. Predvideti bi bilo treba izvzetje iz obveznosti predložitve nadaljnje revizorjeve ocene v zvezi s poročili, ki so bila popravljena zaradi reorganizacije podjetij ali sprememb sestave skupine za sodelovanje v operacijah CUODR-III. Pojasniti pa bi bilo treba tudi zahteve za poročanje in ustrezni izračun obrestne mere v primeru spremembe sestave skupine za sodelovanje v operacijah CUODR-III ali reorganizacije podjetij, ki se zgodi med 1. aprilom 2021 in 31. decembrom 2021.

                     (6)

                     Kreditne institucije bi bilo treba čim prej seznaniti s spremembami, ki se uvajajo s tem sklepom ter se nanašajo na sankcije za neizpolnjevanje zahtev glede poročanja in revizije in določbe o obravnavi reorganizacije podjetij, ki se zgodi po 31. marcu 2021, pri izračunu obrestnih mer v operacijah CUODR-III. Ta sklep bi zato moral začeti veljati brez odlašanja.

                     (7)

                     Zato je treba Sklep (EU) 2019/1311 (ECB/2019/21) ustrezno spremeniti –

               SPREJEL NASLEDNJI SKLEP:

            Člen 1
            Spremembe
            Sklep (EU) 2019/1311 (ECB/2019/21) se spremeni:

                        1.

                        v členu 1 se točka 17 nadomesti z naslednjim:

                                    „(17)

                                    ‚udeleženec‘ pomeni nasprotno stranko, ki je primerna za sodelovanje v operacijah odprtega trga denarne politike Eurosistema v skladu s Smernico (EU) 2015/510 (ECB/2014/60) in ki predloži protiponudbe v avkcijskih postopkih operacij CUODR-III, bodisi individualno bodisi v okviru skupine kot vodilna institucija, ter ki ima vse pravice in obveznosti, povezane z njenim sodelovanjem v avkcijskih postopkih operacij CUODR-III, razen kreditne institucije, ki je v celoti odplačala vse zneske, izposojene v operacijah CUODR-III;“;

                        2.

                        v členu 3(2) se točka (d) nadomesti z naslednjim:

                                    „(d)

                                    sestava skupine za sodelovanje v operacijah CUODR-III in njena vodilna institucija morata ostati nespremenjeni pri vseh operacijah CUODR-III, ob upoštevanju odstavkov 5, 5a, 6 in 6a tega člena.“;

                        3.

                        v členu 3 se odstavek 5a nadomesti z naslednjim:

                           „5a.   V izjemnih primerih, kadar so za to objektivni razlogi, lahko Svet ECB odloči, da institucijam, ki v operacijah CUODR-III sodelujejo individualno, dovoli, da namesto tega v prihodnjih operacijah CUODR-III sodelujejo v okviru skupine, in sicer tako, da se pridružijo obstoječi skupini za sodelovanje v operacijah CUODR-III ali oblikujejo novo skupino za sodelovanje v operacijah CUODR-III. Ta skupina za sodelovanje v operacijah CUODR-III in vsi njeni člani morajo biti skladni z določbami člena 3.“;

                        4.

                        v členu 3(6) se uvodno besedilo točke (b) nadomesti z naslednjim:
                        „Če v zvezi s skupino za sodelovanje v operacijah CUODR-III kreditna institucija, ki ni udeleženec ali član skupine za sodelovanje v operacijah CUODR-III, izpolni pogoje iz člena 3(3)(a)(i) ali (ii) z učinkom po zadnjem dnevu v mesecu pred predložitvijo vloge iz točke (d) odstavka 3, ne pa na ta dan in pred njim, se lahko sestava skupine za sodelovanje v operacijah CUODR-III spremeni, da se upošteva vstop te kreditne institucije kot novega člana, pod pogojem, da:“;

                        5.

                        v členu 3 se vstavi naslednji odstavek 6a:

                           „6a.   Brez poseganja v odstavek 5a lahko institucija, ki v operacijah CUODR-III sodeluje individualno, namesto tega v prihodnjih operacijah CUODR-III sodeluje v okviru skupine z oblikovanjem skupine za sodelovanje v operacijah CUODR-III, pod pogojem, da:

                                       (a)

                                       so člani te skupine za sodelovanje v operacijah CUODR-III kreditne institucije, ki v operacijah CUODR-III ne sodelujejo individualno ali kot člani druge skupine za sodelovanje v operacijah CUODR-III in izpolnjujejo pogoje iz člena 3(3)(a)(i) ali člena 3(3)(a)(ii) z učinkom po zadnjem dnevu v mesecu pred predložitvijo vloge iz točke (d) odstavka 3, ne pa na ta dan ali pred njim; in

                                       (b)

                                       so ta skupina za sodelovanje v operacijah CUODR-III in vsi njeni člani skladni z določbami člena 3.“;

                        6.

                        v členu 3(7) se uvodno besedilo nadomesti z naslednjim:
                        „Kadar Svet ECB sprejme spremembe sestave skupine za sodelovanje v operacijah CUODR-III v skladu z odstavkom 5, kadar se oblikuje nova skupina za sodelovanje v operacijah CUODR-III v skladu z odstavkom 5a ali odstavkom 6a ali kadar se sestava skupine za sodelovanje v operacijah CUODR-III spremeni v skladu z odstavkom 6, se uporablja naslednje, razen če Svet ECB odloči drugače:“;

                        7.

                        drugi pododstavek člena 5(6) se nadomesti z naslednjim:
                        „Če mora udeleženec zaradi uporabe pravnih sredstev, ki so na voljo NCB v skladu z njenimi pogodbenimi dogovori ali predpisi, odplačati stanja iz osme ali poznejše operacije CUODR-III, preden se mu sporoči posledična obrestna mera za dodatno posebno referenčno obdobje, se obrestna mera, ki se uporabi za zneske, ki si jih je ta udeleženec izposodil v osmi ali poznejši operaciji CUODR-III, ob upoštevanju obveznih odplačil, določi v skladu z odstavkom 3c. Če se tako odplačilo zahteva po tem, ko so bili udeležencu sporočeni podatki v zvezi z obrestmi za dodatno posebno referenčno obdobje, se obrestna mera, ki se uporabi za zneske, ki si jih je ta udeleženec izposodil v osmi ali poznejši operaciji CUODR-III, ob upoštevanju obveznih odplačil, določi v skladu z odstavkoma 3b in 3c.“;

                        8.

                        v členu 6 se vstavi naslednji odstavek 7a:

                           „7a.   Če se predloži popravljeno prvo poročilo zaradi spremembe sestave skupine za sodelovanje v operacijah CUODR-III ali reorganizacije podjetij v skladu s točko (a) odstavka 7, se ta sprememba sestave skupine za sodelovanje v operacijah CUODR-III ali reorganizacija podjetij upošteva pri predložitvi drugega in tretjega poročila v skladu z odstavkom 1.
                           Če se predloži popravljeno prvo poročilo zaradi spremembe sestave skupine za sodelovanje v operacijah CUODR-III ali reorganizacije podjetij v skladu s točkama (b) in (c) odstavka 7, se ta sprememba sestave skupine za sodelovanje v operacijah CUODR-III ali reorganizacija podjetij upošteva pri predložitvi tretjega poročila v skladu z odstavkom 1, drugo poročilo pa se ne popravi.“;

                        9.

                        v členu 6 se odstavek 8a nadomesti z naslednjim:

                           „8a.   Udeleženec, ki predloži popravljeno prvo poročilo v skladu z odstavkom 7, zagotovi, da kakovost podatkov, predloženih v tem popravljenem prvem poročilu, oceni zunanji revizor v skladu s pravili iz odstavka 6. Ta revizorjeva ocena popravljenega prvega poročila se da na voljo zadevni NCB tako:

                                       (a)

                                       če se popravki nanašajo na dodatne postavke, se revizorjeva ocena teh dodatnih postavk predloži skupaj s popravljenim prvim poročilom;

                                       (b)

                                       če udeleženec predloži popravljeno prvo poročilo v skladu z odstavkom 7(a), se da revizorjeva ocena teh popravkov na voljo zadevni NCB do 30. julija 2021, kakor je določeno v okvirnem koledarju za operacije CUODR-III, objavljenem na spletni strani ECB;

                                       (c)

                                       če udeleženec predloži popravljeno prvo poročilo v skladu z odstavkom 7(b) ali odstavkom 7(c), se da revizorjeva ocena teh popravkov na voljo zadevni NCB do roka, ki je v okvirnem koledarju za operacije CUODR-III, objavljenem na spletni strani ECB, določen za predložitev rezultatov revizorjeve ocene za udeležence, ki prvič sodelujejo v osmi ali poznejši operaciji CUODR-III.“;

                        10.

                        v členu 6 se vstavi naslednji odstavek 8b:

                           „8b.   Kot izjema od odstavka 8a udeležencu, ki je dal rezultate revizorjeve ocene prvega poročila na voljo zadevni NCB in nato predloži popravljeno prvo poročilo v skladu z odstavkom 7, zadevni NCB ni treba dati na voljo nove revizorjeve ocene tega popravljenega prvega poročila, če so izpolnjena vsa naslednja merila:

                                       (a)

                                       reorganizacija podjetja je združitev ali prevzem, ki vključuje prevzeto kreditno institucijo ali več prevzetih kreditnih institucij, ki vse sodelujejo v operacijah CUODR-III individualno, ali vključuje kreditne institucije, ki tvorijo celotno skupino za sodelovanje v operacijah CUODR-III;

                                       (b)

                                       revizorjeva ocena prvega poročila za vsakega prevzetega udeleženca, ki sodeluje individualno, ali prevzeto skupino za sodelovanje v operacijah CUODR-III je bila ločeno dana na voljo zadevni NCB, preden se je reorganizacija podjetij zgodila, in

                                       (c)

                                       popravki se ne nanašajo na dodatne postavke iz prvega poročila.“;

                        11.

                        vstavi se naslednji člen 6a:

                           „Člen 6a
                           Izračun obrestne mere v primeru spremembe sestave skupine za sodelovanje v operacijah CUODR-III ali reorganizacije podjetij, ki se zgodi med 1. aprilom 2021 in 31. decembrom 2021

                              1.   V primeru spremembe sestave skupine za sodelovanje v operacijah CUODR-III ali reorganizacije podjetij, ki vključuje udeležence, ki sodelujejo v prvih sedmih operacijah CUODR-III individualno ali v okviru skupine, ter se zgodi med 1. aprilom 2021 in 31. decembrom 2021, se obrestna mera, ki se uporabi za zneske, izposojene v vsaki od prvih sedmih operacij CUODR-III, izračuna tako:

                                          (a)

                                          v obdobju do 23. junija 2021 se obrestna mera izračuna na podlagi podatkov v zvezi z obrestno mero za drugo referenčno obdobje in posebno referenčno obdobje ob upoštevanju individualne uspešnosti vsakega udeleženca pri posojanju in določb člena 5 tega sklepa v zvezi z izračunom obrestne mere;

                                          (b)

                                          v obdobju od 24. junija 2021 do zapadlosti se obrestna mera izračuna na podlagi podatkov v zvezi z obrestno mero za dodatno posebno referenčno obdobje, ki se nanašajo na institucijo, ki nastane z reorganizacijo podjetij, ali na skupino za sodelovanje v operacijah CUODR-III po spremembi sestave skupine (razen če bi bila na podlagi podatkov v zvezi z obrestno mero za drugo referenčno obdobje in posebno referenčno obdobje odvisno od individualne uspešnosti udeleženca pri posojanju primerna ugodnejša obrestna mera), in ob upoštevanju določb člena 5 tega sklepa v zvezi z izračunom obrestne mere.

                              2.   V primeru spremembe sestave skupine za sodelovanje v operacijah CUODR-III ali reorganizacije podjetij, ki vključuje udeležence, ki sodelujejo v prvih sedmih operacijah CUODR-III individualno ali v okviru skupine, ter se zgodi med 1. aprilom 2021 in 31. decembrom 2021, se obrestna mera, ki se uporabi za zneske, izposojene v osmi ali poznejši operaciji CUODR-III, izračuna na podlagi podatkov v zvezi z obrestno mero za dodatno posebno referenčno obdobje, ki se nanašajo na institucijo, ki nastane z reorganizacijo podjetij, ali na skupino za sodelovanje v operacijah CUODR-III po spremembi sestave skupine.“;

                        12.

                        člen 7 se nadomesti z naslednjim:

                           „Člen 7
                           Neizpolnjevanje zahtev za poročanje

                              1.   Kadar udeleženec ne predloži poročila ali ne izpolni zahtev glede revizije ali kadar se ugotovijo napake v poročanih podatkih, se uporablja naslednje:

                                          (a)

                                          Če udeleženec do ustreznega roka zadevni NCB ne da na voljo prvega poročila, se določi, da je njegov možni obseg izposoje enak nič;

                                          (b)

                                          Če udeleženec do ustreznega roka, ki je določen v okvirnem koledarju za operacije CUODR-III, objavljenem na spletni strani ECB, zadevni NCB ne da na voljo rezultatov revizorjeve ocene prvega poročila, se uporabljajo naslednja pravila:

                                                      (i)

                                                      če zadevna NCB revizorjevo oceno prvega poročila prejme v obdobju 14 koledarskih dni, ki se začne na dan po izteku ustreznega roka, se udeležencu za vsak dan do prejema te ocene naloži kazen v višini skupnega stanja sredstev, ki si jih je udeleženec izposodil v operacijah CUODR-III, deljeno z 1 000 000 (če je ta znesek manjši od 1 000 EUR, pa kazen v višini 1 000 EUR za vsak dan do prejema revizorjeve ocene prvega poročila). Zadevna NCB naložene dnevne kazni obračuna in zaračuna udeležencu, potem ko prejme revizorjevo oceno prvega poročila;

                                                      (ii)

                                                      če zadevna NCB revizorjeve ocene prvega poročila ne prejme v obdobju 14 koledarskih dni, določenem v točki (i), udeleženec odplača stanje sredstev, ki si jih je izposodil v operacijah CUODR-III, v zvezi s katerimi je bil možni obseg izposoje izračunan na podlagi prvega poročila, za katerega revizorjeva ocena ni bila prejeta. Udeleženec to stanje odplača na datum poravnave naslednje operacije glavnega refinanciranja po povprečni obrestni meri v operacijah glavnega refinanciranja v življenjski dobi vsake ustrezne operacije CUODR do datuma poravnave odplačila, razen v obdobju posebne obrestne mere in dodatnem obdobju posebne obrestne mere, ko se uporabi povprečna obrestna mera v operacijah glavnega refinanciranja v vsakem od teh obdobij minus 50 bazičnih točk;

                                          (c)

                                          če udeleženec katere od prvih sedmih operacij CUODR-III do ustreznega roka, ki je določen v okvirnem koledarju za operacije CUODR-III, objavljenem na spletni strani ECB, zadevni NCB ne da na voljo podatkov v drugem poročilu, ki se nanašajo na drugo referenčno obdobje, ali rezultatov revizorjeve ocene teh podatkov, se uporabljajo naslednja pravila:

                                                      (i)

                                                      če zadevna NCB podatke v drugem poročilu, ki se nanašajo na drugo referenčno obdobje, ali rezultate revizorjeve ocene teh podatkov prejme v obdobju 14 koledarskih dni, ki se začne na dan po izteku ustreznega roka, se udeležencu za vsak dan do prejema naloži kazen v višini skupnega stanja sredstev, ki si jih je udeleženec izposodil v operacijah CUODR-III, deljeno z 1 000 000 (če je ta znesek manjši od 1 000 EUR, pa kazen v višini 1 000 EUR za vsak dan do prejema). Zadevna NCB naložene dnevne kazni obračuna in zaračuna udeležencu, potem ko prejme vse podatke v drugem poročilu, ki se nanašajo na drugo referenčno obdobje ali revizorjevo oceno teh podatkov. Podatke v zvezi z obrestno mero, ki se nanašajo na drugo referenčno obdobje, zadevna NCB sporoči udeležencu 1. oktobra 2021;

                                                      (ii)

                                                      če zadevna NCB podatkov v drugem poročilu, ki se nanašajo na drugo referenčno obdobje, ali rezultatov revizorjeve ocene teh podatkov ne prejme v obdobju 14 koledarskih dni, določenem v točki (i), se za zneske, ki si jih je ta udeleženec izposodil v operacijah CUODR-III, uporabi povprečna obrestna mera v operacijah glavnega refinanciranja v življenjski dobi vsake ustrezne operacije CUODR-III, razen v obdobju posebne obrestne mere in dodatnem obdobju posebne obrestne mere, ko se uporabi povprečna obrestna mera v operacijah glavnega refinanciranja v vsakem od teh obdobij minus 50 bazičnih točk, razen če se udeležencu odobri ugodnejša obrestna mera zaradi njegove uspešnosti pri posojanju v tretjem referenčnem obdobju. Če zadevna NCB v obdobju 14 koledarskih dni, določenem v točki (i), ne prejme podatkov v drugem poročilu, ki se nanašajo na drugo referenčno obdobje, se udeležencu naloži tudi kazen v višini 5 000 EUR, ki jo zadevna NCB udeležencu zaračuna, potem ko prejme vse podatke v drugem poročilu, ki se nanašajo na drugo referenčno obdobje.
                                                      Ne glede na prejšnji odstavek te točke (ii) se v primeru, če udeleženec predloži podatke v drugem poročilu samo za posebno referenčno obdobje in revizorjevo oceno teh podatkov ter je njegovo primerno neto posojanje v posebnem referenčnem obdobju enako njegovemu referenčnemu znesku neto posojanja ali ga presega, obrestna mera, ki se uporabi za zneske, ki si jih je udeleženec izposodil, izračuna v skladu s členom 5(1) ali členom 5(3a) ob upoštevanju pogojev iz člena 6(3a) oziroma člena 6(3b);

                                          (d)

                                          če udeleženec katere od prvih sedmih operacij CUODR-III do ustreznega roka, ki je določen v okvirnem koledarju za operacije CUODR-III, objavljenem na spletni strani ECB, zadevni NCB ne da na voljo podatkov v drugem poročilu, ki se nanašajo na posebno referenčno obdobje, ali rezultatov revizorjeve ocene teh podatkov, se uporabljajo naslednja pravila:

                                                      (i)

                                                      če zadevna NCB podatke v drugem poročilu, ki se nanašajo na posebno referenčno obdobje, ali rezultate revizorjeve ocene teh podatkov prejme v obdobju 14 koledarskih dni, ki se začne na dan po izteku ustreznega roka, se udeležencu za vsak dan do prejema naloži kazen v višini skupnega stanja sredstev, ki si jih je udeleženec izposodil v operacijah CUODR-III, deljeno z 1 000 000 (če je ta znesek manjši od 1 000 EUR, pa kazen v višini 1 000 EUR za vsak dan do prejema). Zadevna NCB naložene dnevne kazni obračuna in zaračuna udeležencu, potem ko prejme vse podatke v drugem poročilu, ki se nanašajo na posebno referenčno obdobje ali rezultate revizorjeve ocene teh podatkov. Podatke v zvezi z obrestno mero, ki se nanašajo na drugo referenčno obdobje, zadevna NCB sporoči udeležencu 1. oktobra 2021;

                                                      (ii)

                                                      če zadevna NCB podatkov v drugem poročilu, ki se nanašajo na posebno referenčno obdobje, ali rezultatov revizorjeve ocene teh podatkov ne prejme v obdobju 14 koledarskih dni, določenem v točki (i), se šteje, da je udeleženčevo primerno neto posojanje v posebnem referenčnem obdobju nižje od njegovega referenčnega zneska neto posojanja, in udeleženec ne more izkoristiti obrestne mere iz člena 5(1);

                                          (e)

                                          če zadevna NCB zaračuna denarno kazen v skladu s točko (c)(i), se denarna kazen v skladu s točko (d)(i) ne zaračuna. Podobno se denarna kazen v skladu s točko (c)(i) ne zaračuna, če zadevna NCB zaračuna denarno kazen v skladu s točko (d)(i);

                                          (f)

                                          če udeleženec do ustreznega roka, ki je določen v okvirnem koledarju za operacije CUODR-III, objavljenem na spletni strani ECB, zadevni NCB ne da na voljo podatkov, ki se nanašajo na tretje poročilo, ali rezultatov revizorjeve ocene podatkov, ki se nanašajo na tretje poročilo, se uporabljajo naslednja pravila:

                                                      (i)

                                                      če zadevna NCB podatke, ki se nanašajo na tretje poročilo, ali rezultate revizorjeve ocene teh podatkov prejme v obdobju 14 koledarskih dni, ki se začne na dan po izteku ustreznega roka, se udeležencu za vsak dan do prejema naloži kazen v višini skupnega stanja sredstev, ki si jih je udeleženec izposodil v operacijah CUODR-III, deljeno z 1 000 000 (če je ta znesek manjši od 1 000 EUR, pa kazen v višini 1 000 EUR za vsak dan do prejema). Zadevna NCB naložene dnevne kazni obračuna in zaračuna udeležencu, potem ko prejme vse podatke, ki se nanašajo na tretje poročilo ali revizorjevo oceno teh podatkov. Podatke v zvezi z obrestno mero, ki se nanašajo na drugo referenčno obdobje, zadevna NCB sporoči udeležencu 1. julija 2022;

                                                      (ii)

                                                      če zadevna NCB podatkov, ki se nanašajo na tretje poročilo, ali rezultatov revizorjeve ocene teh podatkov ne prejme v obdobju 14 koledarskih dni, določenem v točki (i), se za zneske, ki si jih je udeleženec izposodil v zadevnih operacijah CUODR-III, v dodatnem obdobju posebne obrestne mere uporabi obrestna mera, ki se izračuna v skladu s členom 5(1)(b), 5(2)(b) ali 5(3)(b) (če je udeleženec sodeloval že v kateri od prvih sedmih operacij CUODR-III) ali v skladu s členom 5(3c)(a) (če je udeleženec sodeloval v osmi ali poznejši operaciji CUODR-III), v obdobju po dodatnem obdobju posebne obrestne mere pa se obrestna mera izračuna v skladu s členom 5(1)(c), 5(2)(c), 5(3)(c) ali 5(3c)(b). Če zadevna NCB v obdobju 14 koledarskih dni, določenem v točki (i), ne prejme podatkov, ki se nanašajo na tretje poročilo, se udeležencu naloži tudi kazen v višini 5 000 EUR, ki jo zadevna NCB udeležencu zaračuna, potem ko prejme vse podatke, ki se nanašajo na tretje poročilo;

                                          (g)

                                          če udeleženec kako drugače ne izpolni obveznosti, določenih v členu 6(6), (7) ali (8a), se za zneske, ki si jih je ta udeleženec izposodil v operacijah CUODR-III, uporabi povprečna obrestna mera v operacijah glavnega refinanciranja v življenjski dobi vsake ustrezne operacije CUODR-III, razen v obdobju posebne obrestne mere in dodatnem obdobju posebne obrestne mere, ko se uporabi povprečna obrestna mera v operacijah glavnega refinanciranja v vsakem od teh obdobij minus 50 bazičnih točk;

                                          (h)

                                          če udeleženec v povezavi z revizijo iz člena 6(6) in 6(8a) ali na drug način v podatkih, ki jih je predložil v poročilih, ugotovi napake, vključno z netočnostmi ali pomanjkljivostmi, o tem v najkrajšem možnem času obvesti zadevno NCB. Kadar je zadevna NCB obveščena o takih napakah, netočnostih ali opustitvah ali te napake, netočnosti ali opustitve ugotovi na drug način: (i) predloži udeleženec v najkrajšem možnem času vse dodatne informacije, ki jih zadevna NCB zahteva za pomoč pri oceni vpliva določenih napak, netočnosti ali opustitev, in (ii) lahko zadevna NCB sprejme ustrezne ukrepe, ki lahko vključujejo preračun zadevnih vrednosti, kar lahko vpliva na obrestno mero, ki se uporabi za izposojena sredstva udeleženca v operacijah CUODR-III, in zahtevo za odplačilo izposojenih zneskov, ki zaradi napake, netočnosti ali opustitve presegajo možni obseg izposoje za udeleženca. Udeleženci dokažejo, da so bile pomanjkljivosti, ugotovljene v reviziji iz členov 6(6) in 6(8a), odpravljene v podatkih, ki se poročajo NCB, v skladu s časovnim okvirom, ki ga zahteva zadevna NCB, in v primeru, če so bile pomanjkljivosti ugotovljene v revizorjevi oceni drugega poročila ali tretjega poročila, do roka, ki zadevni NCB omogoča pravočasno sporočanje podatkov v zvezi z obrestno mero na podlagi ustreznih podatkov v skladu z okvirnim koledarjem na spletni strani ECB.

                              2.   Odstavek 1 ne posega v sankcije, ki se lahko naložijo v skladu s Sklepom ECB/2010/10 Evropske centralne banke (*1) v zvezi z obveznostmi poročanja, določenimi v Uredbi (EU) št. 1071/2013 (ECB/2013/33).

                              3.   Da ne bi bilo dvoma, zahteve za poročanje in z njimi povezane sankcije za neizpolnjevanje iz odstavka 1 se uporabljajo samo, če udeleženec sodeluje v operacijah CUODR-III.

                           (*1)  Sklep ECB/2010/10 Evropske centralne banke z dne 19. avgusta 2010 o neizpolnjevanju zahtev za statistično poročanje (UL L 226, 28.8.2010, str. 48).“;"

                        13.

                        v Prilogi II se točka 3 v tretji alinei (prerazvrstitve (3.2C)) točke (c)(ii) oddelka 4 nadomesti z naslednjim:

                                    „(3)

                                    Prilagoditve, ki izhajajo iz popravka napak pri poročanju, v skladu z navodili, prejetimi od zadevne NCB na podlagi točke (h) člena 7(1);“.

            Člen 2
            Začetek veljavnosti
            Ta sklep začne veljati dan po objavi v Uradnem listu Evropske unije.

            V Frankfurtu na Majni, 30. aprila 2021.

                  Za Svet ECB

                  predsednica ECB

               Christine LAGARDE

            (1)  UL L 91, 2.4.2015, str. 3.

            (2)  Sklep Evropske centralne banke (EU) 2019/1311 z dne 22. julija 2019 o tretji seriji ciljno usmerjenih operacij dolgoročnejšega refinanciranja (ECB/2019/21) (UL L 204, 2.8.2019, str. 100).

            (3)  Sklep Evropske centralne banke (EU) 2020/407 z dne 16. marca 2020 o spremembi Sklepa (EU) 2019/1311 o tretji seriji ciljno usmerjenih operacij dolgoročnejšega refinanciranja (ECB/2020/13) (UL L 80, 17.3.2020, str. 23).

            (4)  Sklep Evropske centralne banke (EU) 2020/614 z dne 30. aprila 2020 o spremembi Sklepa (EU) 2019/1311 o tretji seriji ciljno usmerjenih operacij dolgoročnejšega refinanciranja (ECB/2020/25) (UL L 141, 5.5.2020, str. 28).

            (5)  Sklep Evropske centralne banke (EU) 2021/124 z dne 29. januarja 2021 o spremembi Sklepa (EU) 2019/1311 o tretji seriji ciljno usmerjenih operacij dolgoročnejšega refinanciranja (ECB/2021/3) (UL L 38, 3.2.2021, str. 93).


title: Sklep Evropske centralne banke (EU) 2021/1437 z dne 3. avgusta 2021 o spremembi Sklepa (EU) 2017/934 o prenosu pooblastila za odločanje o pomembnosti nadzorovanih subjektov (ECB/2021/33)

text:
                  6.9.2021

                  SL

                  Uradni list Evropske unije

                  L 314/1

         SKLEP EVROPSKE CENTRALNE BANKE (EU) 2021/1437
         z dne 3. avgusta 2021
         o spremembi Sklepa (EU) 2017/934 o prenosu pooblastila za odločanje o pomembnosti nadzorovanih subjektov (ECB/2021/33)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) in zlasti člena 6 Uredbe,
         ob upoštevanju Sklepa Evropske centralne banke (EU) 2017/933 z dne 16. novembra 2016 o splošnem okviru za prenos pooblastil za odločanje o pravnih instrumentih v zvezi z nadzorniškimi nalogami (ECB/2016/40) (2) in zlasti člena 4 Sklepa,
         ob upoštevanju naslednjega:

                     (1)

                     Sklep Evropske centralne banke (EU) 2017/934 (ECB/2016/41) (3) določa merila za prenos pooblastila za sprejetje odločitev o pomembnosti nadzorovanih subjektov na vodje delovnih enot v Evropski centralni banki (ECB). Izkušnje pri izvajanju navedenega sklepa so pokazale, da so potrebna nekatera pojasnila in tehnične spremembe, zlasti zaradi doslednosti in gotovosti pri uporabi navedenih meril.

                     (2)

                     Pojasniti bi bilo treba postopek prenosa pooblastila za sprejetje sprememb odločitev o pomembnosti, kadar imajo vodje delovnih enot pomisleke glede povezanosti take odločitve z eno ali več drugimi odločitvami, ki jih mora odobriti nadzorni organ. To se lahko zgodi, kadar izid ustrezne nadzorne ocene neposredno vpliva na eno ali več teh drugih odločitev, zato bi moral odločitve obravnavati isti nosilec odločanja hkrati, da se preprečijo nasprotujoči si izidi.

                     (3)

                     Svet ECB je 24. junija 2020 odločil, da se vzpostavi tesno sodelovanje med ECB in Republiko Bolgarijo (4) ter med ECB in Republiko Hrvaško (5). Člen 7(1) Uredbe (EU) št. 1024/2013 določa, da lahko ECB za namen opravljanja nekaterih nalog v zvezi s kreditnimi institucijami s sedežem v državi članici, katere valuta ni euro, če je bilo vzpostavljeno tesno sodelovanje v skladu z navedenim členom, pošlje navodila pristojnemu nacionalnemu organu ustrezne države članice. Zato je taka navodila primerno vključiti med akte, ki jih ECB lahko sprejme na podlagi prenosa pooblastila na vodje delovnih enot v skladu z ustreznimi določbami Sklepa (EU) 2017/933 (ECB/2016/40).

                     (4)

                     Kadar imajo vodje delovnih enot pomisleke glede zapletenosti spremembe odločitve o pomembnosti ali njene občutljivosti z vidika vpliva na ugled ECB in/ali delovanje enotnega mehanizma nadzora, bi bilo treba tako spremembo odločitve o pomembnosti sprejeti po postopku z neugovarjanjem in ne v obliki delegiranega sklepa. S to spremembo se zagotavlja usklajenost s postopki, določenimi v sklepih o prenosu pooblastil, ki jih je Svet ECB v skladu s členom 4 Sklepa (EU) 2017/933 (ECB/2016/40) sprejel v zvezi z drugimi vrstami nadzorniških odločitev.

                     (5)

                     Zato je treba Sklep (EU) 2017/934 (ECB/2016/41) ustrezno spremeniti –

               SPREJEL NASLEDNJI SKLEP:

            Člen 1
            Spremembe
            Sklep (EU) 2017/934 (ECB/2016/41) se spremeni:

                        (1)

                        v členu 1 se doda naslednja točka 9:

                           „(9)   ‚občutljivost‘ pomeni značilnost ali dejavnik, ki bi lahko negativno vplival na ugled ECB in/ali učinkovito in dosledno delovanje enotnega mehanizma nadzora, kar med drugim vključuje naslednje: (a) za zadevni nadzorovani subjekt so v preteklosti veljali ali trenutno veljajo strogi ukrepi nadzora, na primer ukrepi za zgodnje posredovanje; (b) osnutek odločitve bo po sprejetju postal nov precedenčni primer, ki bi lahko ECB v prihodnosti zavezoval; (c) osnutek odločitve bi po sprejetju lahko pritegnil negativno pozornost medijev ali javnosti ali (d) pristojni nacionalni organ, ki je vzpostavil tesno sodelovanje z ECB, sporoči ECB, da se ne strinja s predlaganim osnutkom sklepa.“;

                        (2)

                        v členu 2 se dodajo naslednji odstavki 3 do 5:

                           „3.   Sprememba odločitve o pomembnosti se ne sprejme v obliki delegiranega sklepa, če jo je treba zaradi zapletenosti ocene ali občutljivosti zadeve sprejeti po postopku z neugovarjanjem.

                           4.   Prenos pooblastila za sprejetje odločitev v skladu z odstavkom 1 se uporablja:

                                       (a)

                                       kadar ECB sprejema nadzorniške odločitve;

                                       (b)

                                       kadar ECB sprejema navodila, ki jih v skladu s členom 7 Uredbe (EU) št. 1024/2013 pošlje pristojnim nacionalnim organom, s katerimi je vzpostavila tesno sodelovanje.

                           5.   Vodje delovnih enot spremembo odločitve o pomembnosti, ki izpolnjuje merila za sprejetje delegiranih sklepov iz člena 3, predložijo Nadzornemu odboru in Svetu ECB v sprejetje po postopku z neugovarjanjem, če nadzorna ocena te spremembe odločitve o pomembnosti neposredno vpliva na nadzorno oceno druge odločitve, ki se sprejema po postopku z neugovarjanjem.“

            Člen 2
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            V Frankfurtu na Majni, 3. avgusta 2021

                  Predsednica ECB

               Christine LAGARDE

            (1)  UL L 287, 29.10.2013, str. 63.

            (2)  UL L 141, 1.6.2017, str. 14.

            (3)  Sklep Evropske centralne banke (EU) 2017/934 z dne 16. novembra 2016 o prenosu pooblastila za odločanje o pomembnosti nadzorovanih subjektov (ECB/2016/41) (UL L 141, 1.6.2017, str. 18).

            (4)  Sklep Evropske centralne banke (EU) 2020/1015 z dne 24. junija 2020 o vzpostavitvi tesnega sodelovanja med Evropsko centralno banko in centralno banko Българска народна банка (Bolgarska narodna banka) (ECB/2020/30) (UL L 224 I, 13.7.2020, str. 1).

            (5)  Sklep Evropske centralne banke (EU) 2020/1016 z dne 24. junija 2020 o vzpostavitvi tesnega sodelovanja med Evropsko centralno banko in centralno banko Hrvatska narodna banka (ECB/2020/31) (UL L 224 I, 13.7.2020, str. 4).


title: Sklep Evropske centralne banke (EU) 2021/1438 z dne 3. avgusta 2021 o spremembi Sklepa (EU) 2017/935 o prenosu pooblastila za sprejetje odločitev o sposobnosti in primernosti ter o ocenjevanju izpolnjevanja zahtev glede sposobnosti in primernosti (ECB/2021/34)

text:
                  6.9.2021

                  SL

                  Uradni list Evropske unije

                  L 314/3

         SKLEP EVROPSKE CENTRALNE BANKE (EU) 2021/1438
         z dne 3. avgusta 2021
         o spremembi Sklepa (EU) 2017/935 o prenosu pooblastila za sprejetje odločitev o sposobnosti in primernosti ter o ocenjevanju izpolnjevanja zahtev glede sposobnosti in primernosti (ECB/2021/34)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) in zlasti člena 4(1)(e) Uredbe,
         ob upoštevanju Sklepa Evropske centralne banke (EU) 2017/933 z dne 16. novembra 2016 o splošnem okviru za prenos pooblastil za odločanje o pravnih instrumentih v zvezi z nadzorniškimi nalogami (ECB/2016/40) (2) ter zlasti člena 4 Sklepa,
         ob upoštevanju naslednjega:

                     (1)

                     Sklep Evropske centralne banke (EU) 2017/935 (ECB/2016/42) (3) določa merila za prenos pooblastila za sprejetje odločitev o sposobnosti in primernosti ter ocenjevanje izpolnjevanja zahtev glede sposobnosti in primernosti na vodje delovnih enot v Evropski centralni banki (ECB). Izkušnje pri izvajanju navedenega sklepa so pokazale, da so potrebna nekatera pojasnila in tehnične spremembe, zlasti zaradi doslednosti in gotovosti pri uporabi navedenih meril.

                     (2)

                     Pojasniti bi bilo treba postopek prenosa pooblastil za odločanje v povezavi z odločitvami o sposobnosti in primernosti, kadar imajo vodje delovnih enot pomisleke glede povezanosti take odločitve z eno ali več drugimi odločitvami, ki jih mora odobriti nadzorni organ. To se lahko zgodi, kadar izid ustrezne nadzorne ocene neposredno vpliva na eno ali več teh drugih odločitev, zato bi moral odločitve obravnavati isti nosilec odločanja hkrati, da se preprečijo nasprotujoči si izidi. Ne glede na to ta pojasnitev postopka prenosa pooblastil za odločanje ne bi smela posegati v možnost, da se odločitev o imenovanju več članov upravljalnega organa razdeli, kadar v zvezi z eno ali več imenovanimi osebami niso izpolnjena merila za prenos pooblastil.

                     (3)

                     Svet ECB je 24. junija 2020 odločil, da se vzpostavi tesno sodelovanje med ECB in Republiko Bolgarijo (4) ter med ECB in Republiko Hrvaško (5). Člen 7(1) Uredbe (EU) št. 1024/2013 določa, da lahko ECB za namen opravljanja nekaterih nalog v zvezi s kreditnimi institucijami s sedežem v državi članici, katere valuta ni euro, če je bilo vzpostavljeno tesno sodelovanje v skladu z navedenim členom, pošlje navodila pristojnemu nacionalnemu organu ustrezne države članice. Zato je taka navodila primerno vključiti med akte, ki jih ECB lahko sprejme na podlagi prenosa pooblastila na vodje delovnih enot v skladu z ustreznimi določbami Sklepa (EU) 2017/935 (ECB/2016/42).

                     (4)

                     Če je to potrebno zaradi zapletenosti ocene, se odločitev o sposobnosti in primernosti ne sprejme v obliki delegiranega sklepa, temveč se sprejme po postopku z neugovarjanjem. Pojasniti bi bilo treba, da se poleg tega lahko pojavijo primeri, ko bi bilo treba zaradi občutljivosti zadeve – z vidika vpliva na ugled ECB in/ali delovanje enotnega mehanizma nadzora – odločitev o sposobnosti in primernosti sprejeti po postopku z neugovarjanjem in ne v obliki delegiranega sklepa.

                     (5)

                     Obseg odločitev o sposobnosti in primernosti, za katere se prenaša pooblastilo, bi bilo treba razširiti ter vključiti (a) odločitve, s katerimi se dovolijo dodatne funkcije neizvršnega direktorja v smislu člena 91(6) Direktive 2013/36/EU Evropskega parlamenta in Sveta (6); (b) odločitve, ali vodje podružnic – kakor so opredeljeni v skladu z veljavnim pravom – izpolnjujejo zahteve glede sposobnosti in primernosti, in (c) odločitve, ali osebe, na katere upravljalni organ v celoti ali delno prenese izvršno funkcijo – ne glede na to, ali so bile te osebe predlagane ali imenovane za uradne člane organa ali organov upravljanja institucije v skladu z nacionalnim pravom –, izpolnjujejo zahteve glede sposobnosti in primernosti. Ta razširitev obsega odločitev o sposobnosti in primernosti, za katere se prenaša pooblastilo, je ustrezna, saj so osnovne ocene pri takih odločitvah podobne narave kot ocene, opravljene v zvezi s standardnimi odločitvami o sposobnosti in primernosti.

                     (6)

                     Poleg tega bi bilo treba obseg odločitev o sposobnosti in primernosti, za katere se prenaša pooblastilo, razširiti tako, da se vključijo odločitve o ponovnih imenovanjih, kadar ECB ni ugovarjala prejšnjemu imenovanju in se od zadnje ocene niso pojavila pomembna nova dejstva, ki bi vplivala na eno ali več ocenjevalnih meril.

                     (7)

                     Za poenostavitev meril, ki se uporabljajo za ugotavljanje, ali se odločitev o sposobnosti in primernosti sprejme na podlagi prenesenega pooblastila, in za uskladitev tega sistema prenesenih pooblastil z drugimi sistemi prenesenih pooblastil bi bilo treba dodati opredelitev „negativne odločitve“. Prav tako zaradi uskladitve z drugimi sistemi prenesenih pooblastil bi bilo treba odstraniti zahtevo – ki velja, kadar naj bi se odločitev o sposobnosti in primernosti sprejela v obliki delegiranega sklepa –, da ustrezni pristojni nacionalni organ predloži ECB osnutek delegiranega sklepa 20 delovnih dni pred iztekom roka za sprejetje odločitve o sposobnosti in primernosti po veljavnem pravu.

                     (8)

                     Za primere, ko se ECB v povezavi z odločitvijo o sposobnosti in primernosti predložijo dejstva v zvezi s kazenskim ali upravnim postopkom, bi morali pojasniti merilo, ki se uporablja za ugotavljanje, ali se ta odločitev sprejme v obliki delegiranega sklepa, da bi se osredotočili na postopke, ki vplivajo na primernost imenovane osebe.

                     (9)

                     Zato je treba Sklep (EU) 2017/935 (ECB/2016/42) ustrezno spremeniti –

               SPREJEL NASLEDNJI SKLEP:

            Člen 1
            Spremembe

               1.   Člen 1 se spremeni:

                           (a)

                           točka 2 se nadomesti z naslednjim:

                                       „2.

                                       ‚odločitev o sposobnosti in primernosti‘ pomeni odločitev ECB, s katero se (i) ugotovi, ali posameznik izpolnjuje zahteve glede sposobnosti in primernosti, ali (ii) članu upravljalnega organa v skladu s členom 91(6) Direktive 2013/36/EU dovoli opravljati dodatno funkcijo neizvršnega direktorja;“;

                           (b)

                           točka 10 se nadomesti z naslednjim:

                                       „10.

                                       ‚član‘ pomeni eno ali več od naslednjega: (i) predlaganega ali imenovanega člana upravljalnega organa; (ii) kjer pride v poštev, predlaganega ali imenovanega nosilca ključne funkcije, kakor je opredeljen v skladu z veljavnim pravom; (iii) predlaganega ali imenovanega vodjo podružnice, kakor je opredeljen v skladu z veljavnim pravom, in (iv) osebo, na katero upravljalni organ delno ali v celoti prenese izvršno funkcijo, ne glede na to, ali je bila ta oseba predlagana ali imenovana za uradnega člana organa ali organov upravljanja institucije v skladu z nacionalnim pravom;“;

                           (c)

                           točka 14 se nadomesti z naslednjim:

                                       „14.

                                       ‚Vodnik za ocenjevanje sposobnosti in primernosti‘ pomeni dokument s tem naslovom vključno z njegovimi prihodnjimi različicami in vključno z vsakim drugim dokumentom z vodilnimi načeli za ocene sposobnosti in primernosti, ki bi ga v prihodnosti nadomestil ali dopolnil, ki se sprejme in po potrebi spremeni v skladu s postopkom z neugovarjanjem in objavi na spletni strani ECB;“;

                           (d)

                           doda se naslednja točka 16:

                                       „16.

                                       ‚negativna odločitev‘ pomeni odločitev, da se dovoljenje, ki ga zahteva pomembni nadzorovani subjekt ali član, ne izda ali se ne izda v celoti. Odločitev z dodatnimi določbami, kot so pogoji ali obveznosti, se šteje za negativno odločitev, razen če te dodatne določbe (a) zagotavljajo, da nadzorovani subjekt izpolnjuje zahteve zadevnega prava Unije, navedene v členu 4, in so bile pisno dogovorjene ali (b) zgolj ponavljajo obstoječo zahtevo ali več obstoječih zahtev, ki jih mora institucija izpolniti v skladu z določbami, navedenimi v členu 4, ali zahtevajo predložitev informacij o izpolnjevanju take zahteve ali več takih zahtev;“;

                           (e)

                           doda se naslednja točka 17:

                                       „17.

                                       ‚Vodnik ECB po opcijah in diskrecijskih pravicah iz prava Unije‘ pomeni dokument s tem naslovom vključno z njegovimi prihodnjimi različicami in vključno z vsakim drugim dokumentom z vodilnimi načeli o opcijah in diskrecijskih pravicah, ki so na voljo v pravu Unije, ki bi ga v prihodnosti nadomestil ali dopolnil, ki se sprejme in po potrebi spremeni v skladu s postopkom z neugovarjanjem in objavi na spletni strani ECB;“;

                           (f)

                           doda se naslednja točka 18:

                                       „18.

                                       ‚občutljivost‘ pomeni značilnost ali dejavnik, ki bi lahko negativno vplival na ugled ECB in/ali učinkovito in dosledno delovanje enotnega mehanizma nadzora, kar med drugim vključuje naslednje: (a) za zadevni nadzorovani subjekt so v preteklosti veljali ali trenutno veljajo strogi ukrepi nadzora, na primer ukrepi za zgodnje posredovanje; (b) osnutek odločitve bo po sprejetju postal nov precedenčni primer, ki bi lahko ECB v prihodnosti zavezoval; (c) osnutek odločitve bi po sprejetju lahko pritegnil negativno pozornost medijev ali javnosti ali (d) pristojni nacionalni organ, ki je vzpostavil tesno sodelovanje z ECB, sporoči ECB, da se ne strinja s predlaganim osnutkom sklepa.“;

               2.   v členu 2 se doda naslednji odstavek 3:

                     2.„3.   Prenos pooblastil za sprejetje odločitev v skladu z odstavkom 1 se uporablja:

                                 (a)

                                 kadar ECB sprejema nadzorniške odločitve;

                                 (b)

                                 kadar ECB sprejema navodila, ki jih v skladu s členom 7 Uredbe (EU) št. 1024/2013 pošlje pristojnim nacionalnim organom, s katerimi je vzpostavila tesno sodelovanje.“;

               3.   člen 3 se nadomesti z naslednjim:

                     „Člen 3
                     Obseg prenosa pooblastil

                        3.1.   Odločitev o sposobnosti in primernosti se ne sprejme v obliki delegiranega sklepa, če je izpolnjeno katero od naslednjih meril:

                                    (a)

                                    zadevni nadzorovani subjekt je eden od naslednjih subjektov:

                                                (i)

                                                nadzorovani subjekt na najvišji ravni konsolidacije pomembne nadzorovane skupine v sodelujočih državah članicah;

                                                (ii)

                                                kreditna institucija z najvišjo skupno vrednostjo sredstev v pomembni nadzorovani skupini, če ta subjekt ni subjekt iz točke (i);

                                                (iii)

                                                pomemben nadzorovani subjekt, ki ni del pomembne nadzorovane skupine;

                                    (b)

                                    odločitev je negativna odločitev;

                                    (c)

                                    ECB se predloži katero koli od naslednjih dejstev:

                                                (i)

                                                član je trenutno v kazenskem postopku pred sodiščem ali je bil na prvi ali zadnji stopnji obsojen za kaznivo dejanje ali

                                                (ii)

                                                v zvezi s članom je bila zaradi nespoštovanja zakonodaje o finančnih storitvah ali regulativnih določb izvedena ali trenutno poteka preiskava ali mu je bil zaradi tega naložen izvršilni ukrep ali upravna sankcija ali postopek za naložitev takega ukrepa ali sankcije še poteka;

                                          razen če zadevno dejstvo ne vpliva na ugled člana, kar se ugotovi na podlagi ocene v skladu z merili, določenimi v Vodniku za ocenjevanje sposobnosti in primernosti, zlasti glede narave obtožbe ali obdolžitve, strogosti kazni in časa, ki je pretekel (najmanj pet let od izreka sankcije ali ukrepa);

                                    (d)

                                    zaradi zapletenosti ocene ali občutljivosti zadeve je treba odločitev o sposobnosti in primernosti sprejeti po postopku z neugovarjanjem.

                        2.   Ne glede na odstavek 1 se odločitev o sposobnosti in primernosti sprejme v obliki delegiranega sklepa, če se nanaša na ponovno imenovanje iste osebe za isti položaj v istem nadzorovanem subjektu, če ECB ni ugovarjala prejšnjemu imenovanju in če se od zadnje ocene niso pojavila pomembna nova dejstva, ki bi vplivala na eno ali več ocenjevalnih meril.

                        3.   Če se na podlagi odstavkov 1 in 2 odločitev o sposobnosti in primernosti ne more sprejeti v obliki delegiranega sklepa, se sprejme v skladu z veljavnim pravom in postopkom z neugovarjanjem.

                        4.   Vodje delovnih enot odločitev o sposobnosti in primernosti, ki izpolnjuje merila za sprejetje delegiranih sklepov iz tega člena, predložijo Nadzornemu odboru in Svetu ECB v sprejetje po postopku z neugovarjanjem, če nadzorna ocena te odločitve o sposobnosti in primernosti neposredno vpliva na nadzorno oceno druge odločitve, ki se sprejema po postopku z neugovarjanjem.

                        5.   Ne glede na odstavek 4 se v primeru, da se ocena izpolnjevanja zahtev glede sposobnosti in primernosti nanaša na več kot enega člana upravljalnega organa in se v skladu z odstavkoma 1 in 2 odločitev v zvezi z enim ali več od njih ne more sprejeti v obliki delegiranega sklepa, na podlagi ocene sprejmeta dve odločitvi o sposobnosti in primernosti. Ena odločitev se sprejme po postopku z neugovarjanjem, druga pa v obliki delegiranega sklepa.“;

               4.   člen 4 se spremeni:

                           (a)

                           uvodno besedilo se nadomesti z naslednjim:

                              „1.   Ocena izpolnjevanja zahtev glede sposobnosti in primernosti za člane se opravi v skladu z veljavnim pravom ob upoštevanju Vodnika za ocenjevanje sposobnosti in primernosti (poglavji o ocenjevalnih merilih in dovoljenjih v povezavi s sposobnostjo in primernostjo) ter obsega naslednja merila, kjer pridejo v poštev:“;

                           (b)

                           doda se naslednji odstavek 2:

                              „2.   Ocena tega, ali naj se članu upravljalnega organa dovoli opravljati dodatno funkcijo neizvršnega direktorja, se opravi v skladu z veljavnim pravom, s katerim se izvaja člen 91(6) Direktive (EU) 2013/36/EU, ter ob upoštevanju Vodnika za ocenjevanje sposobnosti in primernosti (razdelek o času) in meril iz Vodnika ECB po opcijah in diskrecijskih pravicah iz prava Unije.“

            Člen 2
            Prehodna določba
            Določbe Sklepa (EU) 2017/935 (ECB/2016/42) se še naprej uporabljajo v nespremenjenem besedilu v primerih, ko je pristojni nacionalni organ ECB predložil predlog odločitve o sposobnosti in primernosti pred začetkom veljavnosti tega sklepa.

            Člen 3
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            V Frankfurtu na Majni, 3. avgusta 2021

                  Predsednica ECB

               Christine LAGARDE

            (1)  UL L 287, 29.10.2013, str. 63.

            (2)  UL L 141, 1.6.2017, str. 14.

            (3)  Sklep Evropske centralne banke (EU) 2017/935 z dne 16. novembra 2016 o prenosu pooblastila za sprejetje odločitev o sposobnosti in primernosti ter o ocenjevanju izpolnjevanja zahtev glede sposobnosti in primernosti (ECB/2016/42) (UL L 141, 1.6.2017, str. 21).

            (4)  Sklep Evropske centralne banke (EU) 2020/1015 z dne 24. junija 2020 o vzpostavitvi tesnega sodelovanja med Evropsko centralno banko in centralno banko Българска народна банка (Bolgarska narodna banka) (ECB/2020/30) (UL L 224 I, 13.7.2020, str. 1).

            (5)  Sklep Evropske centralne banke (EU) 2020/1016 z dne 24. junija 2020 o vzpostavitvi tesnega sodelovanja med Evropsko centralno banko in centralno banko Hrvatska narodna banka (ECB/2020/31) (UL L 224 I, 13.7.2020, str. 4).

            (6)  Direktiva 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij, spremembi Direktive 2002/87/ES ter razveljavitvi direktiv 2006/48/ES in 2006/49/ES (UL L 176, 27.6.2013, str. 338).


title: Sklep Evropske centralne banke (EU) 2021/1439 z dne 3. avgusta 2021 o spremembi Sklepa (EU) 2018/546 o prenosu pooblastila za sprejetje odločitev o kapitalu (ECB/2021/35)

text:
                  6.9.2021

                  SL

                  Uradni list Evropske unije

                  L 314/8

         SKLEP EVROPSKE CENTRALNE BANKE (EU) 2021/1439
         z dne 3. avgusta 2021
         o spremembi Sklepa (EU) 2018/546 o prenosu pooblastila za sprejetje odločitev o kapitalu (ECB/2021/35)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in o spremembi Uredbe (EU) št. 648/2012 (1) ter zlasti člena 26(2), člena 26(3) in členov 28, 29, 77, 78 in 78a Uredbe,
         ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (2) in zlasti člena 4(1)(d) Uredbe,
         ob upoštevanju Sklepa Evropske centralne banke (EU) 2017/933 z dne 16. novembra 2016 o splošnem okviru za prenos pooblastil za odločanje o pravnih instrumentih v zvezi z nadzorniškimi nalogami (ECB/2016/40) (3) in zlasti člena 4 Sklepa,
         ob upoštevanju naslednjega:

                     (1)

                     Sklep Evropske centralne banke (EU) 2018/546 (ECB/2018/10) (4) določa merila za prenos pooblastila za sprejetje odločitev o kapitalu na vodje delovnih enot v Evropski centralni banki (ECB). Izkušnje pri izvajanju navedenega sklepa so pokazale, da so potrebna nekatera pojasnila in tehnične spremembe, zlasti zaradi doslednosti in gotovosti pri uporabi navedenih meril.

                     (2)

                     Pojasniti bi bilo treba postopek prenosa pooblastila za sprejetje odločitev o kapitalu, kadar imajo vodje delovnih enot pomisleke glede povezanosti take odločitve z eno ali več drugimi odločitvami, ki jih mora odobriti nadzorni organ. To se lahko zgodi, kadar izid ustrezne nadzorniške ocene neposredno vpliva na eno ali več teh drugih odločitev, zato bi moral odločitve obravnavati isti nosilec odločanja hkrati, da se preprečijo nasprotujoči si izidi.

                     (3)

                     Svet ECB je 24. junija 2020 odločil, da se vzpostavi tesno sodelovanje med ECB in Republiko Bolgarijo (5) ter med ECB in Republiko Hrvaško (6). Člen 7(1) Uredbe (EU) št. 1024/2013 določa, da lahko ECB za namen opravljanja nekaterih nalog v zvezi s kreditnimi institucijami s sedežem v državi članici, katere valuta ni euro, če je bilo vzpostavljeno tesno sodelovanje v skladu z navedenim členom, pošlje navodila pristojnemu nacionalnemu organu ustrezne države članice. Zato je taka navodila primerno vključiti med akte, ki jih ECB lahko sprejme na podlagi prenosa pooblastila na vodje delovnih enot v skladu z ustreznimi določbami Sklepa (EU) 2018/546 (ECB/2018/10).

                     (4)

                     Če je to potrebno zaradi zapletenosti ocene, se odločitev o kapitalu ne sprejme v obliki delegiranega sklepa, temveč se sprejme po postopku z neugovarjanjem. Pojasniti bi bilo treba, da se poleg tega lahko pojavijo primeri, ko bi bilo treba zaradi občutljivosti zadeve – z vidika vpliva na ugled ECB in/ali delovanje enotnega mehanizma nadzora – odločitev o kapitalu sprejeti po postopku z neugovarjanjem in ne v obliki delegiranega sklepa.

                     (5)

                     Za olajšanje postopka odločanja je potreben prenos pooblastila za sprejetje odločitev v zvezi z izdajanjem dovoljenj za vključitev dobičkov med letom ali čistih dobičkov poslovnega leta v navadni lastniški temeljni kapital, preden institucija sprejme uraden sklep o potrditvi letnega dobička ali izgube, v skladu s členom 26(2) Uredbe (EU) št. 575/2013. Če so izpolnjene zahteve za uporabo Sklepa Evropske centralne banke (EU) 2015/656 (ECB/2015/4) (7), pa bi se moral uporabljati navedeni sklep.

                     (6)

                     Poleg tega je za olajšanje postopka odločanja potreben prenos pooblastila za sprejetje odločitev o odzivu ECB na zahtevo za posvetovanje, prejeto od organa za reševanje v skladu s členom 78a Uredbe (EU) št. 575/2013, v zvezi z obsegom, v katerem bi morala institucija po aktivnosti iz člena 77(2) Uredbe (EU) št. 575/2013 presegati zahteve glede kapitala in kvalificiranih obveznosti iz Uredbe (EU) št. 575/2013, Direktive 2013/36/EU Evropskega parlamenta in Sveta (8) in Direktive 2014/59/EU Evropskega parlamenta in Sveta (9).

                     (7)

                     Zato je treba Sklep (EU) 2018/546 (ECB/2018/10) ustrezno spremeniti –

               SPREJEL NASLEDNJI SKLEP:

            Člen 1
            Spremembe
            Sklep (EU) 2018/546 (ECB/2018/10) se spremeni:

                        (1)

                        člen 1 se spremeni:

                                    (a)

                                    točka 1 se nadomesti z naslednjim:

                                                „(1)

                                                ‚odločitev o kapitalu‘ pomeni katero koli od naslednjih odločitev: (a) odločitev ECB o dovoljenju za razvrstitev instrumenta kot instrumenta navadnega lastniškega temeljnega kapitala; (b) odločitev ECB o dovoljenju za razvrstitev instrumenta kot instrumenta dodatnega temeljnega kapitala ali dodatnega kapitala; (c) odločitev ECB o dovoljenju za vključitev dobičkov med letom ali čistih dobičkov poslovnega leta, in (d) odločitev ECB o dovoljenju za zmanjšanje kapitala. Za namene tega sklepa odločitev o kapitalu zajema tudi odobritev odziva ECB na zahtevo organa za reševanje za posvetovanje o zmanjšanju instrumentov kvalificiranih obveznosti;“;

                                    (b)

                                    dodajo se naslednje točke 16, 17 in 18:

                                                „(16)

                                                ‚pomembna nadzorovana skupina‘ pomeni pomembno nadzorovano skupino, kakor je opredeljena v točki 22 člena 2 Uredbe (EU) št. 468/2014 Evropske centralne banke (ECB/2014/17) (*);

                                                (17)

                                                ‚splošno predhodno dovoljenje‘ pomeni splošno dovoljenje za izvedbo katere koli aktivnosti iz člena 77(1) Uredbe (EU) št. 575/2013 za zmanjšanje kapitala, ki se izda v skladu z drugim pododstavkom člena 78(1) navedene uredbe;

                                                (18)

                                                ‚občutljivost‘ pomeni značilnost ali dejavnik, ki bi lahko negativno vplival na ugled ECB in/ali učinkovito in dosledno delovanje enotnega mehanizma nadzora, kar med drugim vključuje naslednje: (a) za zadevni nadzorovani subjekt so v preteklosti veljali ali trenutno veljajo strogi ukrepi nadzora, na primer ukrepi za zgodnje posredovanje; (b) osnutek odločitve bo po sprejetju postal nov precedenčni primer, ki bi lahko ECB v prihodnosti zavezoval; (c) osnutek odločitve bi po sprejetju lahko pritegnil negativno pozornost medijev ali javnosti ali (d) pristojni nacionalni organ, ki je vzpostavil tesno sodelovanje z ECB, sporoči ECB, da se ne strinja s predlaganim osnutkom sklepa.

                                       (*)  Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (UL L 141, 14.5.2014, str. 1).“;"

                        (2)

                        člen 2 se spremeni:

                                    (a)

                                    odstavek 1 se nadomesti z naslednjim:

                                       „1.   Svet ECB v skladu s členom 4 Sklepa (EU) 2017/933 (ECB/2016/40) prenaša na vodje delovnih enot, ki jih imenuje Izvršilni odbor v skladu s členom 5 navedenega sklepa, pooblastilo za sprejetje naslednjih odločitev o kapitalu:

                                                   (a)

                                                   o dovoljenju za razvrstitev kapitalskih instrumentov kot instrumentov navadnega lastniškega temeljnega kapitala, kakor je določeno v členu 26(3) Uredbe (EU) št. 575/2013;

                                                   (b)

                                                   o dovoljenju za razvrstitev kapitalskih instrumentov kot instrumentov dodatnega temeljnega kapitala ali dodatnega kapitala, kadar se zahteva po nacionalnem pravu;

                                                   (c)

                                                   o dovoljenju v zvezi z zmanjšanjem kapitala, kakor je določeno v členu 77(1) Uredbe (EU) št. 575/2013;

                                                   (d)

                                                   o dovoljenju, da institucija vključi dobičke med letom ali dobičke poslovnega leta v navadni lastniški temeljni kapital, preden institucija sprejme uraden sklep o potrditvi letnega dobička ali izgube, kakor je določeno v členu 26(2) Uredbe (EU) št. 575/2013;

                                                   (e)

                                                   o odzivih na zahteve organa za reševanje za posvetovanje v skladu s členom 78a Uredbe (EU) št. 575/2013, vključno s soglasjem o predlaganem obsegu preseganja zahtev glede kapitala in kvalificiranih obveznosti institucije po aktivnosti iz člena 77(2) Uredbe (EU) št. 575/2013, ki ga organ za reševanje ocenjuje kot potrebnega.“;

                                    (b)

                                    odstavek 2 se nadomesti z naslednjim:

                                       „2.   Odločitve o kapitalu iz odstavka 1 se sprejmejo v obliki delegiranega sklepa, če so izpolnjena merila za sprejetje delegiranih sklepov, kakor so določena v členih 3, 4, 5, 5a in 5b.“;

                                    (c)

                                    odstavek 3 se nadomesti z naslednjim:

                                       „3.   Odločitve o kapitalu se ne sprejmejo v obliki delegiranega sklepa, če jih je treba zaradi zapletenosti ocene ali občutljivosti zadeve sprejeti po postopku z neugovarjanjem.“;

                                    (d)

                                    dodata se naslednja odstavka 4 in 5:

                                       „4.   Vodje delovnih enot odločitev o kapitalu, ki izpolnjuje merila za sprejetje delegiranih sklepov iz členov 3 do 5b, predložijo Nadzornemu odboru in Svetu ECB v sprejetje po postopku z neugovarjanjem, če nadzorna ocena te odločitve o kapitalu neposredno vpliva na nadzorno oceno druge odločitve, ki se sprejema po postopku z neugovarjanjem.

                                       5.   Prenos pooblastila za sprejetje odločitev v skladu z odstavkom 1 se uporablja:

                                                   (a)

                                                   kadar ECB sprejema nadzorniške odločitve;

                                                   (b)

                                                   kadar ECB sprejema navodila, ki jih v skladu s členom 7 Uredbe (EU) št. 1024/2013 pošlje pristojnim nacionalnim organom, s katerimi je vzpostavila tesno sodelovanje;

                                                   (c)

                                                   za odobritev odziva ECB na zahteve organa za reševanje za posvetovanje v skladu s členom 78a Uredbe (EU) št. 575/2013, vključno s soglasjem o predlaganem obsegu preseganja zahtev glede kapitala in kvalificiranih obveznosti institucije po aktivnosti iz člena 77(2) Uredbe (EU) št. 575/2013, ki ga organ za reševanje ocenjuje kot potrebnega.“;

                        (3)

                        naslov člena 3 se nadomesti z naslednjim:
                        „Merila za sprejetje delegiranih sklepov o dovoljenju za razvrstitev instrumentov kot instrumentov navadnega lastniškega temeljnega kapitala“;

                        (4)

                        v členu 3 se odstavek 1 nadomesti z naslednjim:

                           „1.   Odločitve o razvrstitvi kapitalskih instrumentov kot instrumentov navadnega lastniškega temeljnega kapitala se sprejmejo v obliki delegiranega sklepa, če je vrsta instrumentov, v zvezi s katerimi se zahteva dovoljenje, uvrščena na seznam EBA, ko ECB prejme vlogo.“;

                        (5)

                        naslov člena 4 se nadomesti z naslednjim:
                        „Merila za sprejetje delegiranih sklepov o dovoljenju za razvrstitev instrumentov kot instrumentov dodatnega temeljnega kapitala ali dodatnega kapitala“;

                        (6)

                        v členu 4 se odstavek 1 nadomesti z naslednjim:

                           „1.   Če se po nacionalnem pravu zahteva dovoljenje za razvrstitev kapitalskih instrumentov kot instrumentov dodatnega temeljnega kapitala ali dodatnega kapitala, se odločitve o takem dovoljenju sprejmejo v obliki delegiranega sklepa.“;

                        (7)

                        v členu 4 se odstavek 2 nadomesti z naslednjim:

                           „2.   Negativne odločitve se ne sprejmejo v obliki delegiranega sklepa.“;

                        (8)

                        člen 5 se spremeni:

                                    (a)

                                    naslov se nadomesti z naslednjim:
                                    „Merila za sprejetje delegiranih sklepov o dovoljenju za zmanjšanje kapitala“;

                                    (b)

                                    odstavek 1 se nadomesti z naslednjim:

                                       „1.   Odločitve o dovoljenju za zmanjšanje kapitala se sprejmejo v obliki delegiranega sklepa v skladu z določbami odstavkov 2, 3, 3a, 4 in 4a.“;

                                    (c)

                                    odstavek 2 se nadomesti z naslednjim:

                                       „2.   Pri zmanjšanju z nadomestitvijo se odločitve sprejmejo v obliki delegiranega sklepa, če:

                                                   (a)

                                                   je nadomestni instrument instrument navadnega lastniškega temeljnega kapitala, katerega nominalni znesek je najmanj enak nominalnemu znesku nadomeščenega instrumenta, ali

                                                   (b)

                                                   je nadomestni instrument instrument dodatnega temeljnega kapitala, katerega nominalni znesek je najmanj enak nominalnemu znesku nadomeščenega instrumenta, če je nadomeščeni instrument instrument dodatnega temeljnega kapitala, ali

                                                   (c)

                                                   je nadomestni instrument instrument dodatnega temeljnega kapitala ali dodatnega kapitala, katerega nominalni znesek je najmanj enak nominalnemu znesku nadomeščenega instrumenta, če je nadomeščeni instrument instrument dodatnega kapitala.
                                                   Kadar nadomestni instrument ali nadomeščeni instrument iz točk (a) do (c) nima nominalnega zneska, je navedeni znesek namesto tega hipotetični znesek tega instrumenta.
                                                   Kadar je nominalni znesek (ali v okoliščinah iz prejšnjega pododstavka hipotetični znesek) nadomeščenega instrumenta višji od zneska tega instrumenta, ki se šteje za kapital, je navedeni znesek namesto tega znesek, ki se šteje za kapital.“;

                                    (d)

                                    v odstavku 3 se točka (a) nadomesti z naslednjim:

                                                „(a)

                                                po zmanjšanju kapital presega in bo glede na ocene še najmanj tri poslovna leta po datumu vloge presegal zahteve, določene v členu 92(1)(a), (b) in (c) Uredbe (EU) št. 575/2013, kapital, ki ga je treba imeti v skladu s členom 16(2)(a) Uredbe (EU) št. 1024/2013, zahtevo po skupnem blažilniku, kakor je opredeljena v točki 6 člena 128 Direktive 2013/36/EU, in kapitalske smernice v okviru drugega stebra, kakor so določene v zadnji razpoložljivi odločitvi SREP, in“;

                                    (e)

                                    v odstavku 3 se točka (b) nadomesti z naslednjim:

                                                „(b)

                                                je vpliv zmanjšanja na količnik navadnega lastniškega temeljnega kapitala, količnik temeljnega kapitala in količnik skupnega kapitala manjši od 100 bazičnih točk na konsolidirani ravni pomembne nadzorovane skupine ali na posamični ravni pomembnega nadzorovanega subjekta, če tak pomemben nadzorovani subjekt ni del pomembne nadzorovane skupine. Če je namen zmanjšanja kritje obstoječih izgub ali negativnih rezerv in tako zmanjšanje ne vpliva na raven kapitala, se šteje, da je merilo glede praga 100 bazičnih točk izpolnjeno.“;

                                    (f)

                                    vstavi se naslednji odstavek 3a:

                                       „3a.   Odločitve o splošnem predhodnem dovoljenju v skladu z drugim pododstavkom člena 78(1) Uredbe (EU) št. 575/2013 in odločitve o dovoljenju za vnaprej določeni znesek v skladu s členom 32(2) Delegirane uredbe Komisije (EU) št. 241/2014 (*) se sprejmejo v obliki delegiranega sklepa, če so izpolnjeni pogoji iz odstavka 3 ali če gre za obnovitev obstoječe odločitve in se izda za enak ali nižji vnaprej določeni znesek.

                                       (*)  Delegirana uredba Komisije (EU) št. 241/2014 z dne 7. januarja 2014 o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi glede kapitalskih zahtev za institucije (UL L 74, 14.3.2014, str. 8).“;"

                                    (g)

                                    vstavi se naslednji odstavek 4a:

                                       „4a.   Odločitve o dovoljenju za zmanjšanje kapitala se lahko razveljavijo v obliki delegiranega sklepa, če razveljavitev zahteva naslovnik odločitve.“;

                                    (h)

                                    odstavek 5 se nadomesti z naslednjim:

                                       „5.   Če se na podlagi odstavkov 1 do 4a odločitev o zmanjšanju kapitala ne more sprejeti v obliki delegiranega sklepa, se sprejme v skladu s postopkom z neugovarjanjem.“;

                        (9)

                        vstavi se naslednji člen 5a:

                           „Člen 5a
                           Merila za sprejetje delegiranih sklepov o dovoljenju za vključitev dobičkov med letom ali čistih dobičkov poslovnega leta v navaden lastniški temeljni kapital

                              1.   Odločitve v skladu s členom 26(2) Uredbe (EU) št. 575/2013 o dovoljenju za vključitev dobičkov med letom ali čistih dobičkov poslovnega leta v navaden lastniški temeljni kapital, preden institucija sprejme uraden sklep o potrditvi letnega dobička ali izgube, vključno s tistimi, ki ne izpolnjujejo zahteve iz člena 3(2) Sklepa (EU) 2015/656 (ECB/2015/4), se sprejmejo v obliki delegiranega sklepa, če so izpolnjena spodaj navedena merila:

                                          (a)

                                          zahteva za preverjanje iz člena 26(2)(a) Uredbe (EU) št. 575/2013 je bila izpolnjena v skladu s členom 4 Sklepa (EU) 2015/656 (ECB/2015/4);

                                          (b)

                                          institucija je dokazala, da so bile vse predvidljive obremenitve ali dividende odbite od dobičkov, v skladu z odstavki 1, 2 in 5 člena 5 Sklepa (EU) 2015/656 (ECB/2015/4) in točko (c), kakor je ustrezno;

                                          (c)

                                          znesek predvidljivih dividend, ki jih mora institucija odbiti od dobičkov med letom ali čistih dobičkov poslovnega leta, se določi v skladu z odstavki 2, 4, 5 in 6 člena 2 Delegirane uredbe (EU) št. 241/2014 ali pa se, v okoliščinah iz člena 5(3) Sklepa (EU) 2015/656 (ECB/2015/4), odbije višji znesek, izračunan v skladu z navedenim členom.

                              2.   Negativne odločitve se ne sprejmejo v obliki delegiranega sklepa.“;

                        (10)

                        vstavi se naslednji člen 5b:

                           „Člen 5b
                           Merila za odobritev odzivov na zahteve organa za reševanje za posvetovanje o zmanjšanju instrumentov kvalificiranih obveznosti

                              1.   Če se organ za reševanje posvetuje z ECB ali če zaprosi za njeno soglasje v skladu s členom 78a(1) Uredbe (EU) št. 575/2013, se odločitev o odobritvi odziva ECB na tako zahtevo za posvetovanje sprejme na podlagi prenesenega pooblastila, razen če so izpolnjeni pogoji iz odstavka 2.

                              2.   Če se ECB ne strinja ali se delno ne strinja z organom za reševanje v zvezi z zadevo, o kateri se je ta z njo posvetoval ali jo zaprosil za soglasje v skladu s členom 78a(1) Uredbe (EU) št. 575/2013, se odločitev o odobritvi odziva ECB ne sprejme v obliki delegiranega sklepa.“

            Člen 2
            Prehodna določba
            Določbe Sklepa (EU) 2018/546 (ECB/2018/10) se še naprej uporabljajo v nespremenjenem besedilu v primerih, ko je bila vloga za odobritev katerega koli dejanja iz člena 2(1) navedenega sklepa v nespremenjenem besedilu predložena ECB pred začetkom veljavnosti tega sklepa.

            Člen 3
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            V Frankfurtu na Majni, 3. avgusta 2021

                  Predsednica ECB

               Christine LAGARDE

            (1)  UL L 176, 27.6.2013, str. 1.

            (2)  UL L 287, 29.10.2013, str. 63.

            (3)  UL L 141, 1.6.2017, str. 14.

            (4)  Sklep Evropske centralne banke (EU) 2018/546 z dne 15. marca 2018 o prenosu pooblastila za sprejetje odločitev o kapitalu (ECB/2018/10) (UL L 90, 6.4.2018, str. 105).

            (5)  Sklep Evropske centralne banke (EU) 2020/1015 z dne 24. junija 2020 o vzpostavitvi tesnega sodelovanja med Evropsko centralno banko in centralno banko Българска народна банка (Bolgarska narodna banka) (ECB/2020/30) (UL L 224 I, 13.7.2020, str. 1).

            (6)  Sklep Evropske centralne banke (EU) 2020/1016 z dne 24. junija 2020 o vzpostavitvi tesnega sodelovanja med Evropsko centralno banko in centralno banko Hrvatska narodna banka (ECB/2020/31) (UL L 224 I, 13.7.2020, str. 4).

            (7)  Sklep Evropske centralne banke (EU) 2015/656 z dne 4. februarja 2015 o pogojih, pod katerimi je kreditnim institucijam dovoljeno, da dobičke med letom ali čiste dobičke poslovnega leta vključijo v navaden lastniški temeljni kapital v skladu s členom 26(2) Uredbe (EU) št. 575/2013 (ECB/2015/4) (UL L 107, 25.4.2015, str. 76).

            (8)  Direktiva 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij, spremembi Direktive 2002/87/ES ter razveljavitvi direktiv 2006/48/ES in 2006/49/ES (UL L 176, 27.6.2013, str. 338).

            (9)  Direktiva 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta (UL L 173, 12.6.2014, str. 190).


title: Sklep Evropske centralne banke (EU) 2021/1440 z dne 3. avgusta 2021 o spremembi Sklepa (EU) 2019/1376 o prenosu pooblastila za sprejetje odločitev o čezmejnem opravljanju storitev, pridobitvi kvalificiranih deležev in odvzemu dovoljenj kreditnim institucijam (ECB/2021/36)

text:
                  6.9.2021

                  SL

                  Uradni list Evropske unije

                  L 314/14

         SKLEP EVROPSKE CENTRALNE BANKE (EU) 2021/1440
         z dne 3. avgusta 2021
         o spremembi Sklepa (EU) 2019/1376 o prenosu pooblastila za sprejetje odločitev o čezmejnem opravljanju storitev, pridobitvi kvalificiranih deležev in odvzemu dovoljenj kreditnim institucijam (ECB/2021/36)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) ter zlasti člena 4(1)(a), (b), (c) in (d) ter členov 4(3), 6(4), 14(3), 14(5), 15(3) in 17(1) Uredbe,
         ob upoštevanju Sklepa Evropske centralne banke (EU) 2017/933 z dne 16. novembra 2016 o splošnem okviru za prenos pooblastil za odločanje o pravnih instrumentih v zvezi z nadzorniškimi nalogami (ECB/2016/40) (2) ter zlasti člena 4 Sklepa,
         ob upoštevanju naslednjega:

                     (1)

                     Sklep Evropske centralne banke (EU) 2019/1376 (ECB/2019/23) (3) določa merila za prenos pooblastila za sprejetje odločitev o kapitalu na vodje delovnih enot Evropske centralne banke (ECB) za sprejemanje odločitev o čezmejnem opravljanju storitev, pridobitvi kvalificiranih deležev in odvzemu dovoljenj kreditnim institucijam. Izkušnje pri izvajanju navedenega sklepa so pokazale, da so potrebna nekatera pojasnila in tehnične spremembe, zlasti zaradi doslednosti in gotovosti pri izvajanju navedenih meril.

                     (2)

                     Pojasniti bi bilo treba postopek prenosa pooblastila za sprejetje odločitev o čezmejnem opravljanju storitev, pridobitvi kvalificiranih deležev in odvzemu dovoljenj kreditnim institucijam, kadar imajo vodje delovnih enot pomisleke glede medsebojne povezanosti posamezne tovrstne odločitve z eno ali več drugimi odločitvami, pri katerih je potrebna nadzorniška odobritev. To se lahko zgodi, kadar izid ustrezne nadzorniške ocene neposredno vpliva na eno ali več teh drugih odločitev, zato bi moral isti nosilec odločanja odločitve sprejemati hkrati, da se preprečijo nasprotujoči si izidi.

                     (3)

                     Svet ECB je 24. junija 2020 sklenil vzpostaviti tesno sodelovanje med ECB in Republiko Bolgarijo (4) ter med ECB in Republiko Hrvaško (5). Člen 7(1) Uredbe (EU) št. 1024/2013 določa, da lahko ECB za namen opravljanja nekaterih nalog v zvezi s kreditnimi institucijami s sedežem v državi članici, katere valuta ni euro, če je bilo vzpostavljeno tesno sodelovanje v skladu s tem členom, pošlje navodila pristojnemu nacionalnemu organu ustrezne države članice. Zato je takšna navodila primerno vključiti med tiste akte, ki jih ECB lahko sprejme tako, da pooblastilo v skladu z ustreznimi določbami Sklepa (EU) 2019/1376 (ECB/2019/23) prenese na vodje delovnih enot.

                     (4)

                     Če je to potrebno zaradi zapletenosti ocene, se odločitev o čezmejnem opravljanju storitev, odločitev o kvalificiranih deležih ali odločitev o odvzemu dovoljenja ne sprejme v obliki delegiranega sklepa, temveč se sprejme po postopku z neugovarjanjem. Pojasniti bi bilo treba, da se poleg tega lahko pojavijo primeri, ko bi bilo treba zaradi občutljivosti zadeve – z vidika vpliva na ugled ECB in/ali delovanje enotnega mehanizma nadzora – odločitev o čezmejnem opravljanju storitev, odločitev o kvalificiranih deležih ali odločitev o odvzemu dovoljenja sprejeti po postopku z neugovarjanjem in ne v obliki delegiranega sklepa.

                     (5)

                     Področje uporabe prenosa odločitev o kvalificiranih deležih bi bilo treba razširiti in vključiti primere, kadar skupina, ki ji pripada bodoči pridobitelj, že ima kvalificirani delež v ciljni družbi, na ravni skupine ni presežen noben ustrezen prag, prodajalec pa je zunaj skupine. Osnovna ocena je v takih primerih običajno enostavna, saj zadevne okoliščine ne zajemajo bistvene spremembe lastniške strukture ciljne družbe, zato je ocena podobna osnovni oceni pri kvalificiranih deležih, ki izhajajo iz reorganizacij znotraj skupine, v zvezi s katerimi so odločitve trenutno prenesene.

                     (6)

                     Zato je treba Sklep (EU) 2019/1376 (ECB/2019/23) ustrezno spremeniti –

               SPREJEL NASLEDNJI SKLEP:

            Člen 1
            Spremembe
            Sklep (EU) 2019/1376 (ECB/2019/23) se spremeni:

                        (1)

                        v členu 1 se doda naslednja točka 15:

                           „(15)   ‚občutljivost‘ pomeni značilnost ali dejavnik, ki bi lahko negativno vplival na ugled ECB in/ali učinkovito in dosledno delovanje enotnega mehanizma nadzora, kar med drugim vključuje naslednje: (a) za zadevni nadzorovani subjekt so v preteklosti veljali ali trenutno veljajo strogi ukrepi nadzora, na primer ukrepi za zgodnje posredovanje; (b) osnutek odločitve bo po sprejetju postal nov precedenčni primer, ki bi lahko ECB v prihodnosti zavezoval; (c) osnutek odločitve bi po sprejetju lahko pritegnil negativno pozornost medijev ali javnosti ali (d) pristojni nacionalni organ, ki je vzpostavil tesno sodelovanje z ECB, sporoči ECB, da se ne strinja s predlaganim osnutkom sklepa.“;

                        (2)

                        člen 3 se spremeni:

                                    (a)

                                    odstavek 3 se nadomesti z naslednjim:

                                       „3.   Odločitve o čezmejnem opravljanju storitev, kvalificiranih deležih in odvzemu dovoljenja se ne sprejmejo v obliki delegiranega sklepa, če je treba zaradi zapletenosti ocene ali občutljivosti zadeve odločitve sprejeti po postopku z neugovarjanjem.“;

                                    (b)

                                    odstavek 4 se nadomesti z naslednjim:

                                       „4.   Prenos pooblastila za sprejetje odločitev v skladu z odstavkom 1 se uporablja:

                                                   (a)

                                                   kadar ECB sprejema nadzorniške odločitve;

                                                   (b)

                                                   kadar ECB odobri pozitivne ocene, če nadzorniška odločitev ni potrebna;

                                                   (c)

                                                   kadar ECB sprejme navodila za pristojne nacionalne organe, s katerimi je ECB v skladu s členom 7 Uredbe (EU) št. 1024/2013 vzpostavila tesno sodelovanje;“;

                                    (c)

                                    doda se naslednji odstavek 7:

                                       „7.   Vodje delovnih enot odločitev o čezmejnem opravljanju storitev, pridobitvi kvalificiranih deležev in odvzemu dovoljenj kreditnim institucijam, ki izpolnjuje merila za sprejetje delegiranih sklepov iz členov 4 do 6, predložijo Nadzornemu odboru in Svetu ECB v sprejetje po postopku z neugovarjanjem, če nadzorna ocena te odločitve neposredno vpliva na nadzorno oceno druge odločitve, ki bo sprejeta po postopku z neugovarjanjem.“;

                        (3)

                        odstavek 1 člena 4 se spremeni:

                                    (a)

                                    točka (b) se nadomesti z naslednjim:

                                                „(b)

                                                pridobitev kvalificiranega deleža je posledica premika lastništva ciljne družbe z ene holdinške družbe na drugo holdinško družbo v isti strukturi skupine;“;

                                    (b)

                                    doda se naslednja točka (d):

                                                „(d)

                                                kvalificirani delež pridobi pravna oseba iz skupine podjetij, ki skupaj že imajo kvalificirani delež v ciljni družbi, na konsolidirani ravni skupine pa ni presežen noben ustrezni prag iz člena 22(1) Direktive 2013/36/EU, kakor je bil prenesen v nacionalno pravo.“;

                        (4)

                        v odstavku 1 člena 5 se točka (a) nadomesti z naslednjim:

                                    „(a)

                                    odločitev se sprejme na zahtevo nadzorovanega subjekta ali zaradi združitve, zaradi katere nadzorovani subjekt preneha obstajati;“.

            Člen 2
            Prehodna določba
            Določbe Sklepa (EU) 2019/1376 (ECB/2019/23) se nespremenjeno še naprej uporabljajo, če je pristojni nacionalni organ ECB predložil osnutek predloga za sklep o kvalificiranem deležu ali odvzemu pred začetkom veljavnosti tega sklepa, ali če je pristojni nacionalni organ ECB pred začetkom veljavnosti tega sklepa predložil uradno obvestilo o nameri pomembnega nadzorovanega subjekta, da ustanovi podružnico ali jamči za obveznosti, ki jih je prevzela njegova podrejena finančna institucija.

            Člen 3
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            V Frankfurtu na Majni, 3. avgusta 2021

                  Predsednica ECB

               Christine LAGARDE

            (1)  UL L 287, 29.10.2013, str. 63.

            (2)  UL L 141, 1.6.2017, str. 14.

            (3)  Sklep Evropske centralne banke (EU) 2019/1376 z dne 23. julija 2019 o prenosu pooblastila za sprejetje odločitev o čezmejnem opravljanju storitev, pridobitvi kvalificiranih deležev in odvzemu dovoljenj kreditnim institucijam (ECB/2019/23) (UL L 224, 28.8.2019, str. 1).

            (4)  Sklep Evropske centralne banke (EU) 2020/1015 z dne 24. junija 2020 o vzpostavitvi tesnega sodelovanja med Evropsko centralno banko in centralno banko Българска народна банка (Bolgarska narodna banka) (ECB/2020/30) (UL L 224 I, 13.7.2020, str. 1).

            (5)  Sklep Evropske centralne banke (EU) 2020/1016 z dne 24. junija 2020 o vzpostavitvi tesnega sodelovanja med Evropsko centralno banko in centralno banko Hrvatska narodna banka (ECB/2020/31) (UL L 224 I, 13.7.2020, str. 4).